khistorydata/jeongjo-sjw-relations huggingface dataset:
정조 14년
尹行任啓曰大司憲李度默下義禁府推考事命下矣依定式遞差傳旨捧入之意敢啓傳曰知道
정조 14년
尹行任啓曰假注書鄭文始時無職名令該曹依例付軍職冠帶常仕何如傳曰允
정조 14년
尹行任啓曰假注書鄭文始身病猝重勢難察任今姑改差何如傳曰允
정조 14년
假注書鄭文始改差代以鄭馦爲假注書
정조 14년
假注書鄭馦在外代以南履翼爲假注書
정조 14년
李晩秀啓曰玉堂上下番俱空已至多日事甚未安校理鄭萬始修撰尹序東旣有只推之命更卽牌招入直何如傳曰允
정조 14년
李晩秀啓曰今日政新除授校理李太亨副校理宋翼孝一體牌招以爲推移入直之地何如傳曰允
정조 14년
以刑曹坐不坐單子傳于李益運曰本曹多官之連日懸病極爲駭然豈以上疏事敢如是乎竝罷職訟司之連五日不坐政院之論啓自是故事昨日無一言捧入亦爲駭然當該承旨從重推考未肅拜在外堂上許遞與未差之代前望單子入之待下批牌招開坐
정조 14년
傳于金履正曰左副承旨入侍
정조 14년
以漢城府坐不坐單子傳于洪聖淵曰在外堂上許遞前望單子入之待下批牌招察任
정조 14년
以都承旨徐邁修狀啓領議政金熤命召不爲祗受姑爲仍留事傳于尹行任曰昨見於筵席病色滿面可知其所愼之沈痼而以鞍馬作行數十里地必多受損安心勿待命姑先還第事偕來承旨傳諭昨使承宣肅拜前傳命召出於拔例敦迫之擧而退自筵席納符尋鄕而仍有勿許納符之命則命召去就之無節拍係是無前之擧因此竝與入京而路阻則旣違勉出之意亦近迫束之嫌大臣如欲還第爾則持所納命召先爲上來事回諭仍以前遣御醫齎往藥物看病書啓
정조 14년
以都承旨徐邁修狀啓領議政金熤無意還第事傳于尹行任曰爲其勉出則拔例授符勸其捲還則姑寢前命意謂到此卿必强回初守卽日入京續見書啓一味固執以郡獄一席之地不可移步至發矢心之語卿之此擧過乎不過乎當乎不當乎緣卿而莫重命召尙在承宣袖裏或囊中往古來今寧有如許國體事面乎卿之還途卽命召區處之階稊而然猶相持竊爲卿慨然予則何事曲軫體諒之方卿獨何意必思拒旨之擧乎不待多諭卿必犁然待朝卽爲還第事更爲傳諭爾則觀大臣去就依初下敎擧行事回諭
정조 14년
以北評事狀啓穩源興二月朔終巡人口穀鹽數爻開錄事傳于尹行任曰觀此北評事狀聞民勢不但晏然以海業之豐饒濱海民人多有不願受還云無艱食之患推此可知云今此所陳必非過情之語則爲北民萬萬幸甚觀於飢口數爻亦不逾千餘向於申飭之後猶復若是其不多北關民事勝於南關而然乎勿以民勢之稍安一分放心益加惕念賙救事回諭
정조 14년
傳于金履正曰右承旨入侍
정조 14년
尹行任啓曰卽者中樞府錄事來言行判中樞府事徐命善李福源以爲闕禮虧分罪合萬殞下敎之下不勝萬萬震懍走伏金吾門外恭俟鈇鉞之誅云矣係是大臣去就敢啓傳曰予姑不衰憊數里往返豈甚爲難而翌日廷候係是典禮所在則無故大臣無一人進參古有是例否朝果以此有所云云而卿等何從而得聞有此過中之處義況大臣亦非卿等而已則又何爲獨自替擔乎以此以彼過矣卽爲還第事遣史官傳諭
정조 14년
尹行任啓曰卽者敦寧府錄事來言領敦寧洪樂性以爲虧分闕禮罪合萬殞下敎之下不勝萬萬震懍走伏金吾門外恭俟鈇鉞之誅云係是大臣去就敢啓傳曰卿之如是大是意外箚批以安心愼攝爲說則昨日路左祗迎猶且爲之悶慮今此胥命之擧萬萬過當安心勿待命事卽遣史官傳諭還第後史官知入
정조 14년
李益運啓曰卽者義禁府都事來言領敦寧洪樂性走伏金吾門外云係是大臣去就敢啓傳曰知道
정조 14년
李益運啓曰卽者中樞府錄事來言判府事金鍾秀以爲闕禮虧分罪難倖逭下敎之下不勝惶懍走伏金吾門外恭俟重勘云係是大臣去就敢啓傳曰卽爲還第事遣史官傳諭
정조 14년
李益運啓曰卽者義禁府都事來言判府事金鍾秀走伏金吾門外云係是大臣去就敢啓傳曰知道
정조 14년
以兵曹武臣堂上祿試射試官望筒傳于金履正曰先朝頻有親臨之擧而近年則久未爲之亞將以下以射技認爲賤役一味抛置今番以親臨磨鍊試官望筒自政院依例差擬
정조 14년
以武臣堂上祿試射試官望筒傳于金履正曰分所命官以守禦使爲之
정조 14년
以兵曹侍衛節目傳于尹行任曰親臨事體自別各營堂上將官雖入直以堂下將官替代後皆令應試而年限已過者勿論禁軍將官年限外無論入直與否差出假將一體應試事分付
정조 14년
以水原防禦使狀啓李憲默上言內辭緣査實事傳于尹行任曰庚午庚辰適或移寓旣是原居原籍而已加資中安知無以原居適出他未瞻羽旄乎此等處不必過加綜核一體加資今日成送官敎事分付該曹仍以此意回諭
정조 14년
以校理李太亨鄭萬始副校理宋翼孝修撰尹序東牌不進罷職傳旨傳于洪聖淵曰只推
정조 14년
洪聖淵以弘文館言啓曰本館下番闕直事甚未安校理李太亨鄭萬始副校理宋翼孝修撰尹序東旣有只推之命竝卽牌招以爲推移入直之地何如傳曰允
정조 14년
尹行任以訓鍊都監言啓曰今三月十七日春塘臺殿座時因兵曹節目弘化門軍三十名除出把摠李東善哨官兪鉉商率領挾輦侍衛弘化門軍六十名金虎門軍九十名除出一百名把摠趙升鉉哨官柳鎭爀率領觀豐閣前路排立馬路作門五十名哨官徐泰彦率領各門及春塘臺下排立雜人一切嚴禁事畢後各還直所而竝待標信擧行之意敢啓傳曰知道
정조 14년
敎摠戎使李漢豐書王若曰中宸聽鼙政須宿練之望北城授鉞爰降摠督之音一以委之再斯可矣念彼漢北一鎭卽我海東重防與沁都水陸相連緩急賴桑土之備竝南城保障對峙左右成輔車之形參論廟籌內而倣三局大將摠轄戎政外則若諸道兵營惟卿以忠武孫抱靲鞱略雄才屢試於邊閫幾紓南顧之憂重寄曾托於戎垣尤著北營之績方當摠帥選簡之日政合熟手委畀之謨玆授卿以摠戎使卿其克恢舊猷祗服新命措置關隘想有已試之規訓鍊師徒益勉申明之律於戱體今日復畀之意莫曰宿趼之易治追向來節制之風佇期熟路之斯就故玆敎示想宜知悉知製敎金載翼製進
정조 14년
左議政蔡濟恭箚子伏以風日淸暄郊駕穩旋欣欣相告大小同情仍念臣之日來危蹙之情豈敢復廁三事之列而適値郊幸有命班首無人夜下飭敎實有所萬萬惶懍者臣於是不暇他顧冒沒參班遂得昵侍耿光於墓所齋室之中區區下情雖切欣幸若論廉防掃地無餘噫以大臣爲名旬日之內四遭人言未知古有是否而猶且謂有飭敎乘時冒出者亦未知古有是否對參班之百僚則羞顔發騂見觀光之都人則中心有蹙如是而其能晏然入禁門之內乎向夕還宮之際獨住敦化前路聞大駕入協陽門然後直還私次翌日起居之禮卽典禮所重而亦不敢爲趨進之計當曉無寐瞻望北宸只有生不如死之歎矣卽伏見兩原任胥命之批至有大臣亦非卿等而已之敎臣於自來罪負之外卽此一事又犯難赦之科矣玆敢席藁陳箚申暴情懇伏乞聖明亟降威罰以勵臣分以肅朝綱焉答曰省箚具悉卿懇旣出旋入何乃困予至此大臣前後何限而以卿之故輒貽酬應予亦不已憊乎日前敦諭何等隆摯而聞此尙有却顧者何異於卿所云讀出師表不爲流涕者耶而今以後更當發處義二字乎慨歎云云猶屬歇後語卿須安心視事仍傳曰此批答曰遣史官傳諭
정조 14년
黃海道海州儒生鄭知勤尹得浩呂善完安思采呂運永柳雲瞻禹煥謨呂善簡安益采南宮默金載坤尹道浩宋柙吳泰章柳雲夢金達源尹善弼李誠培愼文欽姜乃錫鄭勛祖李得耉沈勉之安蔡師洙尹大浩趙愼默洪栻尹彦國崔一儼安澓沈海之鄭知永柳錫寅李得仁閔啓采呂祚永黃時秀閔錫潤李成橘李春熙崔一淵趙宗瑾李珌李範弘李誠集鄭粹儉朴載卨金應默朴致和崔道謙白東晦黃一明鄭匡倫吳鼎重兪宅贇韓黽文黃坤李百源李鼎岳李瑞疇尹達甫崔永晉李成楫呂宗憲申泰周尹鎭權吳普明尹鎭邦朴能祖閔再南尹致熙趙禧龍鄭好眞申漣金聖欽洪聖肇權實朴鼎休梁亨坤鄭弘載朴致默李逸儒李善養趙錫中李魯麟李繩木安璞李尙木李培仁崔永羽吳普元尹時黽吳載喆尹鎭順鄭敬采朴志熙趙若欽柳永玉崔永老趙尙基南宅羲吳泰信李以道閔載爀李宅道權愻李文林柳永福權時均柳廷五姜錫農尹道基等疏曰臣等竊伏念漢封元氏縣唐建興聖院古帝王所以表章毓靈之蹟闡揚興王之鄕者有如是也是以我國家永興之璿源殿松京之穆淸殿蓋亦追古帝王之事而表聖祖毓靈之蹟闡聖考興王之鄕也則今玆海州卽我太祖大王勝捷之地宣祖大王駐蹕之所粵亦我元宗大王潛德之舊邸仁祖大王誕降之遺基也其毓靈之蹟興王之鄕一般於永興松京則元氏之封興聖之建固亦宜矣而設殿薦苾之擧獨後於永松兩府使四聖祖留躅之地尙闕崇奉之禮亦於駐蹕舊所潛德古址獨無立石表異之擧朝家之闕典臣民之缺望當如何哉臣等俱以海鄕遺民自切感慕之忱不避煩猥相率聯名仰瀆崇嚴伏願聖明垂察而裁處焉在昔辛禑三年島夷入寇陷我海西名將鍊帥相繼僨績而洪惟我太祖大王討之于州城之東追逐戰酣之際遇數丈泥濘之池幾不得渡所御馬一躍騰過以大羽箭十七連射殪賊因縱兵大捷至今所稱躍馬池卽當日勝捷之所也偉乎烈哉天以神駒畀我聖祖有如漢昭烈之的盧而丈餘泥淖如過平地竟成維掦之烈爰肇丕顯之基則是州之於我國家已非等閒列縣之比也逮夫萬曆壬辰我宣祖大王西狩龍灣翌年還都八月十八日駐蹕于本州先作行宮八間於芙蓉堂西畔又建宗廟六間於柏林亭舊址蓋以山川之美城池之固有此設施而勢難久留迺於九月之二十三日回鑾京師自駐蹕至回鑾凡三十六日而懿仁仁獻兩聖母及諸王子奉宗廟社稷留于玆州者爲五年之久矣迄今累代遺蹟不泯柏林亭前太室之墟依然尙在芙蓉堂西行宮之址宛其如昨烏可與暫時播越之地偶然歷臨之鄕匹美而竝論哉伊時我元宗大王在潛邸寄寓於州城南門內今所稱君玉洞卽其遺址也顧其洞名不知肇錫於何時而天作是地神慳鬼祕留待龍潛於草莽之中安享於搶攘之際則是豈曰尋常地哉至乙未十一月七日惟我仁祖大王膺時誕降猗歟盛哉是日也異香滿室赤光照耀且府夫人申氏夢赤龍騰于室中其地靈之所毓禎祥之所告有如此也而天所以篤生聖人使我宗祊億萬年無疆之休基於此地者夫豈偶然而伊後聖神相繼本支蕃昌溯考毓慶之源則此實肇於仁嬪之誕聖而玆州亦仁嬪生長之鄕也竊惟明廟異夢之兆果符宣廟則百之慶豈不休哉豈不盛哉肆我列聖朝視是州異於他州宣廟乙未設科于本州仁廟甲戌又設別科孝廟庚寅昭降揀宰撫民之旨顯廟乙巳易田築墻垣于誕降舊基肅廟戊辰立碑記蹟先大王朝壬戌以御筆特書芙蓉堂三字使之揭之以光玆州又於癸巳因本州儒生之上章豎石於躍馬池上而表以御筆竊伏惟前後聖意不專爲海人之慰悅蓋取諸是州旣有山川效靈之事故特軫表章之方丕彰聖祖之蹟則前後盛典非敢曰不至而竊伏念四聖祖徽烈遺躅若是其班班不讓於永興松京則濬源穆淸之制宜乎竝擧於是地而累百餘年之間迄無崇奉之事邦民之過是地瞻是墟者孰不咨嗟而興感乎嗚呼宋太祖之夾馬營只是一時降生之所而未聞有多年潛德之美也漢光武之白水鄕亦是累世奕業之地而未聞有奏捷樹功之蹟也則以一地而萃衆美者古亦尠矣而惟此一片濱海之州偏受岳瀆靈秀之氣聖祖宣武於初以兆化家之基而神孫駐仙蹕於艱危之日聖子潛龍德於寄寓之時因否回泰祈天永命而天縱聖人又重以毓慶於此爰啓中興之運則鍾靈降聖松京之所無而是州有之勦賊垂勳永興之所無而是州有之有兩府所無之奇蹟而無兩府所有之盛擧均是興王之鄕獨何表章之異也若以海鄕之僻遠不合聖祖之妥靈則永興已有濬源之崇奉又若以年代曠久難議縟儀之載擧則辛卯又有肇慶之創立豈以地之僻遠年之曠久泯然而止哉至若太祖勝捷之地仁祖誕降之基竝鐫雲根以寓永慕之衷而獨於行宮舊墟尙無宣廟駐蹕之碑君王古洞亦無元廟潛德之碑一城中外共是四聖朝遺蹟則表異之豈容相殊也噫勝捷之地誕降之基三尺貞珉數行宸墨猶未盡徽躅之萬一郭外方池徒像洗兵之神功城南短墻尙留繞電之祥光西氓之齎咨興歎厥惟舊矣而駐鑾之舊墟猶存如聞警蹕之響潛龍之遺基依昨若覩蔥鬱之氣千秋今日猗歟我列聖朝未遑之事亦安知不待我殿下之繼述也臣等居是遐陬跡雖疎賤生長四聖朝遺躅之鄕便同沛中子弟沐浴四聖祖八人之化何異南陽父老嗚呼過去乙未惟我仁祖大王誕降之三回甲也衷感所激每欲叫閽而天陛截嚴星霜屢遷追慕之懷去而冞切玆陳古蹟之如是敢請裁處之如何伏乞聖明穆然深思惕然起感仰想四聖朝不泯之偉蹟克體列聖朝記舊之盛念考諸邑誌斷自宸衷命於是州創立四聖祖崇奉之殿亦於駐蹕舊所潛德古址特施一體立石表異之典揄揚聖烈使一隅海鄕竝耀於永松兩府而毋獨專美於漢之封唐之建上以光追遠之聖孝下以慰西民之顒望焉臣等不任云云答曰省疏具悉本州有四聖盛蹟豈不知之乎兩朝特命豎碑於兩處聖意亦可仰認今又加豎或近太疊至於建置殿宇未可輕議然爾等以草野之蹤意在闡揚有此疏陳誠意則可嘉爾等推此心退修學業
정조 14년
庚戌三月十六日酉時上御重熙堂右承旨入侍時右承旨李益運記事官徐有聞許鞏記注官趙慶遠以次進伏訖上命書傳敎曰近來人無論文武所謂故事率皆昧然雖以堂上朔試射事言之若有親臨之擧則試官除非將臣皆以文臣備擬載在銀臺事例而兵曹則錯引外試所恒用之例亞將之曾經捕將者堂上武弁之時在宣傳官者竝以應頉秩不入於試記事甚駭然不可無飭當該兵曹堂上從重推考政院之不卽請勘亦甚未安該房承旨亦爲推考又命書傳敎曰領議政上來時依例給馬道臣陪行差使員差定等節往復行中如例擧行事分付命退承史以次退出
정조 14년
行都承旨柳戇坐左承旨金履正坐右承旨曺允大坐左副承旨申耆坐直右副承旨李晩秀坐同副承旨洪義浩坐直注書徐有聞仕一員未差假注書南履翼仕直事變假注書柳師模仕
정조 14년
藥房提調吳載純右副承旨洪聖淵啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰還給
정조 14년
藥房都提調金鍾秀提調吳載純左副承旨申耆啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
金履正啓曰來二十一日輪對日次矣敢稟傳曰爲之
정조 14년
金履正啓曰來二十一日朝參日次矣敢稟傳曰停
정조 14년
金履正啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允
정조 14년
金履正啓曰大司憲未差執義李思祚掌令閔彝顯沈鏶持平權儐在外持平李日運陳疏入啓監察茶時之意敢啓傳曰知道
정조 14년
金履正啓曰今日殿座時承旨不可不備員而都承旨徐邁修方以偕來奉命在外何以爲之敢稟傳曰姑待入來更稟
정조 14년
金履履啓曰卽者刑曹郞廳來言再昨日動駕時衛外擊錚人等所當卽爲捧供而判書未差不得擧行云矣敢啓傳曰待差出牌招今日內捧供
정조 14년
金履正啓曰卽者刑曹郞廳來言擊錚人等今日內捧供事命下而判書未差次堂例不得擧行云何以爲之敢稟傳曰令次堂擧行
정조 14년
刑曹堂上判尹前望單子入之判書金文淳參判洪檍參議洪聖淵判尹李文源落點
정조 14년
承旨前望單子入之曺允大洪義浩落點
정조 14년
承旨前望單子入之李命勳落點
정조 14년
傳于洪義浩曰兵曹無侍衛堂上前參議李命勳仍任牌招承旨未差之代前望單子入之待下批牌招察任
정조 14년
傳于洪義浩曰都承旨許遞與未差之代前望單子入之待下批牌招察任
정조 14년
承旨前望單子入之柳戇申耆落點
정조 14년
傳于金履正曰左副承旨爲軍士房
정조 14년
柳戇啓曰判府事金鍾秀有稟達事來詣請對矣傳曰屢遣史官傳諭何如是更煩乎卽爲退去事更爲傳諭
정조 14년
柳戇啓曰卽者義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 14년
柳戇啓曰卽者議政府錄事來言左議政蔡濟恭以爲昨日恩批誨責備至而所患痰積夜來添劇考官之命無路承膺擔舁胥命於金吾門外乞被嚴誅云仍納命召何以爲之敢稟傳曰箚批已悉安心勿待命卽爲入來事傳諭史官傳諭仍傳命召
정조 14년
假注書南履翼書啓臣敬奉聖敎馳往傳諭于中部堅平坊典醫監契議政府左議政蔡濟恭所住處則以爲昨日恩批誨責至嚴惶悶抑塞求死不得此際又有春臺考官之命臣以情則至危蹙也以病則至難强也擔舁胥命於金吾門外恭俟斧鉞之誅矣史官荐臨至諭以還家調息入參於後日次對以此意書啓爲宜愛之欲生之意謁然於辭旨之間臣伏枕感泣不知所云臣非長往之身若蒙遞解職名特賜旬月之暇使之任便調息則差待少愈卽當趨詣文陛叩謝肉骨之恩云矣敢啓答曰知道卽聞還第之報便宜將攝雖可幸也猶以遞解二字復提於付奏卿之待予何太不若予所待卿從前多少情勢以近日所加之恩禮所示之責勉伸之又伸更無事乎控引則曰遞曰解如是頻煩爲辭者得無違於古大臣盡瘁匪躬之義乎處義則義自有時撟之各殊卿其擇之事更遣史官傳諭仍以俟間造朝之意知來
정조 14년
事變假注書柳師模書啓臣敬奉聖諭馳往傳諭于中部堅平坊典醫監契議政府左議政蔡濟恭所住處則以爲朝者史官之臨宣雖伏承勿待命之敎罪負至重不敢遽歸私次泥首俟譴卽者史官荐臨復傳聖諭而辭旨之丁寧勤懇愈往愈至臣雖愚迷比豚魚猶有一分省覺則豈不益自感激思效盡瘁之義乎雖然分義爲重則處義時或有妨處義爲重則分義時或有不顧人臣去就之從古爲難者未始不由於二者之未易得其中也噫今臣所罹處義二字橫在肚裏擺去不得故聖批誨責雖反覆於分義之不當如是而株守之迷無以變動論其罪戾金木猶輕然而臣是與國同休共戚之臣聖明在上臣將焉往如得長暇病不至死則敢不趨覲耿光悉暴弸中之懇而遲速久近亦未料度瞻望雲天不勝戀結而已云矣敢啓答曰知道卽爲還第安心調理事更遣史官傳諭
정조 14년
都承旨徐邁修狀啓今月十六日右副承旨洪聖淵成貼有旨內爾以領議政金熤無意還第事馳啓矣爲其勉出則拔例授符勸其捲還則姑寢前命意謂到此卿必强回初守卽日入京續見書啓一味固執以郡獄一席之地不可移步至發矢心之語卿之此擧過乎不過乎當乎不當乎緣卿而莫重命召尙在承宣袖裏或囊中往古來今寧有如許國體事面乎卿之還途卽命召之區處之階梯而然猶相持竊爲卿慨然予則何事曲軫體諒之方卿獨何意必思拒旨之擧乎不待多諭卿必犁然待朝卽爲還第事更爲傳諭爾則觀大臣去就依初下敎擧行事有旨本月十七日寅時量臣在高陽郡祗受後以所下傳敎傳諭于議政府領議政金熤胥命處則以爲臣於席藁待誅之中又伏承聖諭下者開示牖曉十行諄勤聖諭愈往而愈隆臣罪愈往而愈積臣崩迫隘塞益無以容得一步矣命召之三日陋鄕相守獄門之外者在古無聞緣臣致此只以此勘臣猶不容萬戮而威罰尙此不加恩諭只令還第此臣所以路益窮情益迫死不敢承命者也今若渙發明命先罪臣身則上可以命召卽還國體無損下可以獲全迷執庶有不負恩旨之路矣臣之日夜攢祝于天地父母之前者只在於此而已云臣旣承觀大臣去就依初下敎擧行之命故姑爲仍留之意馳啓爲白臥乎事傳曰上來還第則或有觀卿愼節一分商量於遲速之道而一直如此萬萬非所期於大臣此意傳諭爾則隨大臣去就留則留來則來事回諭昨日回諭有旨初昏書下使之三更前往傳則今日寅時始爲祗受云者稽滯甚矣如非政院之遲滯必是撥路之怠忽令政院査實以啓
정조 14년
洪義浩啓曰昨日回諭有旨初昏書下使之三更前往傳則今日寅時爲祗受云者稽滯甚矣如非政院之遲滯必是撥路怠忽令政院査實以啓事命下矣査問于堂后及畿營撥所則院隷之出付畿營在於三更一點畿營之騎撥出送在於子時云初昏所下之有旨三更後始爲出給稽緩之失專在正書之遲滯不可諉之於撥站之費了三時而已當該注書所當重勘而本院請推之外無他可施之罰何以爲之敢稟傳曰注書所爲萬萬駭然拿處可也
정조 14년
以承旨房望傳于洪義浩曰仍
정조 14년
以校理鄭萬始副校理宋翼孝修撰尹序東牌不進罷職傳旨傳于申耆曰只推
정조 14년
洪義浩啓曰卽者副校理金載翼謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 14년
以注書徐有聞囚單子傳于洪義浩曰放
정조 14년
醫官李完白臣依下敎以下敎內辭意傳于領議政金熤胥命所齎來藥物更爲傳致則以爲積犯難赦之罪歸身郡獄泥首俟誅而此際藥料之特頒別是格外隆恩之渥今下傳敎又若是諄摯則感泣惶懍何敢爲辭遜之計而一邊席藁劃地仰請嚴誅一邊冒當謬恩祗承恩賜實非義分之所敢出死罪之上又添死罪云而終不領受病勢則脈度之浮數有加諸症自昨夕更添膈氣煩滿呼吸喘促左邊麻痺今日尤甚運用爲艱而藥則難於定路姑未試用之意竝以詮次啓達答曰觀此書啓極爲悶慮愼節旣如許藥亦難於定路不得試用則決非陋處席藁之時一向相持不但可悶到此不可不另軫便心之方偕來承旨持命召先爲上來如是之者欲其速卽還京無負申諭之敎則上來之後豈無商量之道乎此意卽令偕來承旨傳諭事成送有旨嚴飭畿營傳撥下送
정조 14년
洪義浩以弘文館言啓曰本館下番闕直已至多日事甚未安校理鄭萬始副校理宋翼孝修撰尹序東旣有只推之命竝卽牌招以爲推移入直之地何如傳曰允
정조 14년
申耆以都摠府言啓曰今日入直內三廳武兼禁軍及軍兵等當爲中日習射而春塘臺殿座相値不得爲之意敢啓傳曰知道
정조 14년
申耆以義禁府言啓曰熙川前郡守鄭勗世待其自現令該府定配所分配事承傳啓下矣鄭勗世今方自現全羅道長城府定配而以承傳內辭意具罪目依例發遣府書吏押送配所何如傳曰允
정조 14년
吏曹啓目粘連靈巖幼學尹坊扶安幼學崔鎭夏等上言云云士庶年九十加資旣有定式則該道之不爲抄啓未免疎漏令道臣詳査實年更爲稟處何如判付啓老人之事不必遲待査啓令漢城府詳考帳籍如無差錯今日內口傳下批加資官敎安寶給其子下送爲良如敎
정조 14년
左議政蔡濟恭箚曰伏以臣卽伏見典獄署牒報刑曹者始知有二歲龜顯等七罪人竝出付畿營之敎殿下何爲而有此萬萬過當之事也諸罪人就囚之時臣方在原任未能推見其納供文案而第聞綢繆謀議極其叵測潛懷異圖肆爲誣逼不可容置於覆載之間而只緣天網太恢王章久屈閱時經年一不拷訊尙未得窮覈亂源永折奸萌忠志之竊歎久矣今因秋曹三堂之有窠未差直使宣傳官持標信出諸獄門刑政之乖當孰有過於此者乎伏惟殿下體夏禹泣辜之心追殷湯解網之德凡諸政令施措無一不出於大德曰生在廷臣僚帀域民生孰不曰一哉王心而世道日下彝倫斁敗妖腰亂領之自干天誅者雖天地之化聖人之敎有時乎無奈之何不然五刑五用何以載夏書劓殄滅之何以登殷誥聖王之治天下禮樂刑政四字而已禮樂固刑政之本而非刑政則禮樂亦不可以徒行以此言之殿下今日之事無或近於徒禮樂而不用刑政也哉臣方悰地危臲病情添劇於朝廷事不宜與聞而心懷憂歎口則囁嚅此負國家也玆敢呼燭草箚仰塵丙枕伏乞更加三思亟寢諸罪人放出之命仍令王府嚴訊盤覈以正王法以洩輿憤千萬幸甚答曰省箚具悉卿懇今世無田叔於是乎予不得不替行卿何乃爾昨批之後意謂更不言私試取命官又懸頉此豈如是之事慨然之外有關事面朝廷之敬禮視具僚固自別大官之自措寧或放忽於分義邊乎屢勸而不出申諭而不膺到此予果如何周章如何彌綸挽卿執而挽卿意乎卿須諒之諒之卽起簉朝仍傳曰此批答遣史官傳諭
정조 14년
行判中樞府事金鍾秀箚曰伏以臣罪著逋慢胥命金吾恩批之下雖不敢不退伏私次而闕禮虧分之罪職在保護者比他尤倍私心懍悚置身無地噫以臣負犯以臣釁累雖蒙聖上過賜寬暇曲加湔條而大質已虧息補無路崩迫傷痛不敢爲復齒人類計至於抗顔天日廁跡朝班不但臣分之所不敢出堂堂聖朝寧有是哉而日昨陪扈雖出於萬不獲已放恣無忌憚臣自知罪人其謂何保護重地本不容暫曠況昨日闕禮之罪尙未蒙勘處之中今日日次問安與殿座問安又末由進身罪上添罪跡近怙終臣罪之日漸層積姑舍毋論國體之日漸傷損關係非細玆不得不冒萬死重犯瀆撓之誅伏乞聖明亟命遞解臣藥院兼任重勘臣前後罪負以肅朝綱以安私分焉答曰省箚具悉卿懇藥院日次問候啓辭還給待卿入來後入之卿須安心入來仍傳曰此批答遣史官傳諭今日問候欲知都相來參與否遲待已久而中官無狀問候啓辭不卽捧入懸病委折未早知之當該承傳色中官刊名近來藥院問候承傳色之下去每致遲滯之弊而初無一言論勘之故渠輩無嚴畏之心有此種種犯科此後毋論大罪小犯無敢如前掩置之意承旨知悉仍錄藥院膽錄而使掌務官各別提醒毋或放忽
정조 14년
大司諫權疏曰伏以臣日前以兩司新啓請卽賜批事猥陳一疏喉院謂涉禁令固拒不捧臣方憂慨悶鬱之至伏聞去夜秋曹七囚出付畿營而初無政院之頒旨又非該曹之擧行云臣未知此事古有是否當初放送之有命喉院覆難該堂爭執堂箚臺疏相繼而發則此實擧國共公之議也今殿下排遏公議俾不得少伸而乃於不意之中行此非常之擧聖世刑政固不當如是矣雖歲輩蟣蝨之微所關非細則亟宜究覈端緖而況龜顯則以臺啓中所論言之嚴鞫得情所不可已者而今忽竝令出獄則臺啓罪人之不得出獄國朝常典而一朝壞毁者此豈細故也哉臣之所憂嘆者不但在於公議之未伸而已臣於言議之地自劃有素況今所叨千萬不稱署牌屢違甘犯逋慢舁疾一肅只緣怵迫而積瘁之祟數旬淹苦郊迎之路觸風添劇見方宛轉床笫殆乎不省人事而得聞此報蹶然驚惶衷情所激輒敢冒陳伏願聖明亟加三思七囚出獄之擧特命還寢竝令該府該曹一依臺啓加訊覈以伸公法以存臺體焉臣方治疏將上召牌又臨而病情危苦蠢動無路坐犯違傲益增死罪臣無任傳于申耆曰還給
정조 14년
持平李日運疏曰伏以日吉辰良禮展墓所鑾輿穩旋玉體康寧臣民慶忭曷有其極仍伏念臣本以庸愚之賤品猥叨耳目之重任固自知才器之不稱承膺之無路而適値動駕之時分義所在不得不章皇出肅廁列陪班而其在重公器安私分之道不可因仍蹲冒矣玆控衷懇仰瀆崇嚴伏乞聖慈俯垂諒察亟許鐫遞焉臣於乞免之章不宜贅他而事在目下冒進一言噫秋曹諸囚是何等凶徒也龜顯之指嗾妖兄之罪臬敬輩之脈絡相貫情節畢露之狀俱是罔赦之賊而前有放釋之命故臣不勝驚惶憂慨以請寢成命之意猥陳一疏矣喉院謂涉禁令拒而不捧臣方抑塞悶鬱之際又伏聞去夜有諸囚徒出付畿營之擧噫嘻此何擧措此何處分也夫刑政人君之大柄也討賊擧國之公議也臺啓罪人之不得出獄自是國朝之常典而今於不意之中行此非常之擧旣無政院之頒旨又非該曹之擧行則公議之未伸已非細故刑法之乖當莫此爲甚以殿下日月之明何不念公法莫撓凶賊之難貰而有此萬萬過中之擧也臣得聞此報愚衷倍激玆拜短章冒瀆崇聽伏顯聖明亟加三思七囚出獄之擧特命還寢更令有司嚴加刑訊一竝究覈俾公議伸而臺體存焉無任云云傳于洪義浩曰還給
정조 14년
金判府事鍾秀箚批原本未下答曰省箚具悉卿懇原箚留中所請不允仍傳曰此批答遣史官傳諭
정조 14년
庚戌三月十七日卯時上御春塘臺武臣堂上祿試射入侍時行都承旨柳戇左承旨金履正右承旨李益運左副承旨李晩秀右副承旨洪聖淵同副承旨尹行任注書徐有聞假注書南履翼記事官許鞏記注官趙慶遠檢校直提學徐浩修直提學金憙檢校待敎金祖淳考官行司直李文源訓鍊都正徐有大成均館大司成李勉兢行副司直洪仁浩奉常寺正柳文養副司果李錫夏以次侍立訖上命益運書傳敎曰命官左議政代判尹李文源爲之益運曰伏聞昨夜有秋曹罪囚放送之命而臣旣在直不能覺察不職之罪誠萬萬惶悚第伏念朝家大小命令自喉院頒布此是不易之規也今此諸囚等所犯關係何如而迺者半夜之間使幺麽一宣傳官就獄放囚而喉司不知廷臣未聞是豈所望於我殿下者乎且以典獄官言之地閥雖云卑微彝性人各有之則宜有瞋目張瞻不欲俱生之心而只憑宣傳官口傳下敎徑先放送不問可否於政院事之可駭莫此爲甚後弊所關不可不嚴飭伏願聖明亟賜處分仍卽還收放送之命嚴覈得情以洩輿憤焉上曰本事何以聞知乎更勿煩達可也益運又復陳達上曰安敢乃爾益運退出命書傳敎曰曹囚七人夜間放出之由該署報來則承宣之爲該房者過致驚惑似非異事旣云以標信相準以傳敎領往則奉使人之姓名誰某非承宣所可探問者問之固不可答之亦無狀此路一開後弊難言苟有所懷則入告於筵席出陳於院中卽其職耳何必對武弁爲此損體之擧然後方可謂盡其職乎不可以生疎曲加寬恕該房承旨爲先削職簪筆幾年似此邦禁知之必熟矣新入之僚員設有徑情之擧在傍參聞無心泛看其爲罪甚於該房宜施加倍之律當該承旨亦爲削職武弁之摘奸宣傳官卽文臣之暗行御史復命之前家間猶不敢傳說況使其帶隷來告行止又況漏通於外廷乎筵說傳播猶有先正請置一律之說況以武弁傳於文臣又況旣傳之又當付乎法禁之外大關師律卄一度嚴棍不足以懲其罪戢他弁當該宣傳官李益彬爲先汰去仍施禁錮之典上曰通禮院書員令攸司科治出榻敎晩秀曰今日親臨試射時儀節無異法殿殿座而儀注不爲磨鍊該曹擧行極爲未安當該禮堂從重推考何如上曰罷職可也上曰承旨前望單子入之待下批牌招察任出榻敎命書傳敎曰武臣之技藝如文臣之功令不可斯須抛棄出身之後有堂下朔試射陞資之後又有堂上朔試射舊例必以將臣外試官皆以文臣差出名編堂上則亞將以下咸赴其勸奬之法意有以仰認在昔先朝頻行親臨之擧欲令諸武弁雖於出身已久進步稍高無敢惟意怠忽也予於御極後未遑頻設觀於今日未滿四矢之夥然甚覺瞿然自上勸課旣如是泛泛諸弁之未能着意肄習亦勢也片箭一枝旣命除之射未準巡才落一款今無可論其中亦有無分人一竝勿施太涉何如而十五年之間親試不過二次則決不宜獨責於渠輩無分人論罪亦竝勿論後當間間試取考其勤惰此意令兵判各營將臣知委各廳武臣戇曰判府事金鍾秀有稟達事請對矣上曰久未召接非無欲見之心而第今連日勞動之餘酬接爲難所欲稟達之事附奏史官之意傳諭可也有聞承命出傳回奏曰臣往傳聖諭則以爲登對然後始可稟達不可附奏於史官云矣上曰酬應甚難以文字陳達之意傳諭可也有聞承命出傳回奏曰臣往傳聖諭則以爲不可煩諸文字惟願得借方寸之地云矣上曰所欲稟達之事果何事略擧其大槪附奏事傳諭可也有聞承命出傳回奏曰以曹囚事有所登對稟達之事云矣上曰酬接爲難退去之意傳諭可也有聞承命出傳仍命退諸臣以次退出
정조 14년
行都承旨柳戇齋宿左承旨金履正齋宿右承旨曺允大齋直左副承旨申耆齋宿右副承旨李晩秀齋直同副承旨洪義浩齋宿注書徐有聞齋宿一員未差假注書南履翼齋直事變假注書柳師模仕
정조 14년
洪義浩啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允
정조 14년
曺允大啓曰三皇忌辰日望拜禮前期一日取稟事曾有先朝受敎矣今十九日毅宗皇帝忌辰日親行望拜禮何以爲之敢稟傳曰當親行矣
정조 14년
曺允大啓曰明日皇壇望拜禮時闕字牌爐盒當爲奉來門路以何處爲之乎敢稟傳曰依前爲之
정조 14년
申耆啓曰專經武臣講射二十日爲之事命下矣講處所以何處爲之乎敢稟傳曰講則畢射後以未滿四分以下應講事分付處所以昨日設行處所爲之
정조 14년
李晩秀啓曰專經文臣殿講及製述二十日爲之事命下矣處所以何處爲之乎敢稟傳曰以試射處所爲之
정조 14년
傳于柳戇曰都承旨入侍
정조 14년
傳于李晩秀曰留院公事入之
정조 14년
傳于柳戇曰政官牌招開政
정조 14년
李晩秀啓曰玉堂上下番俱空已至經宿事甚未安今日政新除授玉堂待下批牌招以爲推移入直之地何如傳曰允
정조 14년
李晩秀啓曰明日皇壇望拜禮時兩司長官當爲進參大司諫權卽爲牌招今日政新除授大司憲待下批一體牌招以爲淸齋之地何如傳曰允
정조 14년
李晩秀啓曰明日望拜禮時九卿當爲進參而戶曹判書金履素漢城判尹李文源病不進卽爲牌招今日政新除授禮曹判書刑曹判書待下批一體牌招以爲淸齋之地何如傳曰允
정조 14년
李晩秀啓曰皇壇望拜禮時侍臣當爲進參除在外傳旨未下外持平李日運卽爲牌招以爲淸齋之地何如傳曰允
정조 14년
以持平李日運牌不進罷職傳旨傳于洪義浩曰只推
정조 14년
洪義浩啓曰大司憲未差執義李思祚掌令閔彝顯沈鏶持平權儐俱在外持平李日運牌不進監察茶時之意敢啓傳曰知道
정조 14년
柳戇以吏曹言啓曰新除授順興府使姜彝正戶奴呈狀內奴矣上典病狀沈重不得赴任云故以調理往赴之意題送矣今又呈狀內所患寒熱之症每一發作動經時月數日以來諸般症形一倍添劇萬無起動赴任之望云身病旣如此則不可强令赴任依例罷黜何如傳曰允
정조 14년
有政吏批判書洪良浩服制參判金憙進參議李祖承服制行都承旨柳戇進啓曰判書洪良浩參議李祖承竝服制小臣獨政未安何以爲之敢稟傳曰仍爲之以洪秉纘爲大司憲鄭東觀爲校理李彦祐爲副校理徐浩修爲禮曹判書鄭昌順爲刑曹判書南玄老爲右尹兪彦脩爲工曹參議柳文養爲兼中學敎授鄭萬始爲兼西學敎授鄭東觀爲兼南學敎授徐有鍊爲兼東學敎授李鼎運爲順興府使崇靈殿參奉單劉學元前僉知權瓛年八十今加通政加資事承傳
정조 14년
兵批判書李𡊠病參判柳誼病參議李命勳入直進參知金履成病左副承旨申耆進副護軍許侙洪彦喆副司直李獻慶趙宗鉉徐邁修申史澳竝單付
정조 14년
曺允大啓曰校理鄭東觀副校理李彦祐牌不進罷職傳旨今方捧入而修撰李東稷副修撰申馥李龜雲俱在外玉堂上下番俱空已至經宿事甚未安校理鄭萬始修撰尹序東卽爲牌招入直何如傳曰允
정조 14년
以春塘臺親臨武臣堂上祿試射入格別單傳于曺允大曰親臨異於外試且於昨日十巡內旣除片箭一技亦可謂未盡技今番則特爲勿拘十五矢以上付料之近規準五十元額從次第給祿事分付
정조 14년
以京畿監司狀啓泰川縣移配罪人到高陽郡逃失該郡守金思義罪狀令攸司稟處事傳于申耆曰中路逃躱者雖有之竝與邑校符同隱匿寧有如許紀綱乎高陽倅不可以逃失言身在他地方而厥漢之逃走又在新門外則監司以附近地方當其罪猶可也該倅似非罪抑其次泰川倅宜當其罪又其次京畿中軍無異討捕使則營下失囚尙不捉送者萬萬可駭定限五十日捉納而萬一愆限該郡守該中軍及泰川前倅竝狀聞論罪事回諭京畿諸鎭營貽弊生民符同竊發甚至今番誅求於村閭勒騎驛馹無往而非罔赦之罪前伯特以荏弱之故向於竊發人用法時不能竝誅廣校之尤無良者有法則廣校一人懸首山城門外然後竊發可除生民可安令廟堂嚴飭該道先自定配逃躱人令廣校捉納而又或多數發送一毫貽弊則府尹當於卽其地方定配一體嚴飭分付
정조 14년
以忠淸監司狀啓黃澗縣民家失火事傳于金履正曰民戶被燼至於卄餘戶之多方春失所極爲可矜拔例助恤斫給材木卽爲結構畢奠接形止亦爲狀聞事回諭
정조 14년
洪義浩啓曰卽見慶尙道農形雨澤狀啓以假都事封啓矣日前飭敎何等截嚴而又有此替行之擧揆以事體萬萬未安原狀啓係是民事雖不得不捧入而當該道臣不可無警從重推考何如傳曰允
정조 14년
記注官金良倜曰臣敬奉聖諭馳往傳諭于南部廣通坊二間屛門契議政府左議政蔡濟恭所住處則以爲臣罪積違逋恩深體諒以金吾泥首之蹤占私次偃身之便攢祝鴻私達宵耿結匪意史官儼臨傳宣聖旨以明日望拜禮三公班不可全曠引先朝已例爲敎仍命强力必參噫事體至重至嚴無過於明日望拜而以臣之故三公之班遂至空虛則臣之罪不容誅未暇論其在國體當何如也狗馬賤疾雖歇劇無常一縷未泯之前猶可擔舁以進待明曉謹當祗詣班次云矣敢啓答曰知道
정조 14년
都承旨徐邁修狀啓今月十七日同副承旨洪義浩成貼有旨內爾以姑爲仍留事馳啓矣上來還第則或有觀卿愼節一分商量於遲速之道而一直如此萬萬非所期於大臣此意傳諭爾則隨大臣去就留則留來則來事有旨當日酉時量臣在高陽郡祗受後仍以有旨內辭意傳諭于議政府領議政金熤胥命處則以爲一日之內再承聖諭誨責之嚴指導之勤丁寧反覆殆若父詔而師敎至有商量遲速之敎字字感結不知死所臣於此更不敢一向淹留謹當歸伏私次仰俟處分而顧今病情越添無以劃卽登道將欲少加調息寸寸前進云大臣旣將還第臣則依下敎先爲上去之意詮次善啓向敎是事答曰知道
정조 14년
前都承旨徐邁修狀啓今月十七日同副承旨洪義浩成貼有旨內觀此書啓極爲悶慮愼節旣如許藥亦難於定路不得試用則決非陋處席藁之時一向相持不但可悶到此不可不另軫便心之方偕來承旨持命召先爲上來如是之者欲其速卽還京無負申諭之敎則上京之後豈無商量之道乎此意卽令偕來承旨傳諭事成送有旨嚴飭畿營傳撥下送事有旨當日戌時量臣在高陽郡祗受後仍以有旨內辭意傳諭于議政府領議政金熤胥命處則仍爲復路緣由詮次善啓向敎是事踏啓字
정조 14년
醫官邊致翰錦城尉朴明源病症大槪脈度比昨一樣便度之頻數喉膈之壅閼似有分減而脹喘及飮啖別無動靜間間入睡神氣與言語一如昨日故用蔘附湯之意詮次啓達傳曰加送蔘附
정조 14년
柳戇以吏曹言啓曰因全羅道靈巖居尹坊扶安居崔鎭夏等上言本曹回啓判付內老人之事不必遲待査啓令漢城府詳考帳籍如無差錯今日內口傳下批加資官敎安寶給其子下送事命下矣卽接漢城府移文則靈巖尹坊父達胄年果九十故依例加資單子今方啓下而扶安崔鎭夏父道濟年始八十二矣其子之冒年干恩欺瞞天聽萬萬痛駭事當令攸司嚴加科罪而崔鎭夏聞已下鄕云令本道道臣照律嚴治以徵遐氓詐濫之習何如傳曰允
정조 14년
申耆以兵曹言啓曰專經武臣講官加抄啓人員及減下人員別單書入之意敢啓傳曰知道
정조 14년
申耆以兵曹言啓曰五衛將李長益除授在外過限不爲上來依例改差何如傳曰允
정조 14년
曺允大以刑曹言啓曰再昨日動駕時猥濫擊錚人中金浦童蒙權彭興則以爲其父一彦以本邑座首沁都事出後自畿營謂以不能拒塞三邑吏鄕一竝刑配其父亦入其中定配於盈德縣去月上言自上特敎放送事分付而該曹防啓其父年近七十素抱奇疾實無生被恩宥之澤事也童蒙金重觀則以爲其父慶渙以金浦吏房沁都事出後自畿營謂以不能拒塞三邑吏鄕刑推散配而其父亦入其中定配於高原郡而渠之家有七十老祖生死存沒彼此無聞去月上言特蒙放送之典而該曹防啓不得蒙宥事也昨冬畿營之刑配鄕色專出徵後弊之意今春本曹之陳疏方命亦係嚴隄防之道而權彭興金重觀輩不知懲畏又復呼籲敢稱該曹防啓欲售僥倖之計者揆以紀綱萬萬痛駭此等猥越之類不可以爲父請宥有所參恕原情勿施而其中彭興年未滿限雖不得請勘重觀則自臣曹從重嚴處西部良人趙得伊則以爲孔萬彬打殺渠父之後減死定配稱以蒙恩還歸拔劍欲刺渠之兄弟俾免見殺之弊事也孔萬彬以殺獄罪囚酌配旋宥特出好生之德意則不思懲畏之道敢復作挐於屍親之家者究厥情狀誠極痛惋雖以趙得伊言之不呈法司鳴金煩瀆亦涉無嚴趙得伊孔萬彬等竝自臣曹各別懲治後勿爭鬪之意嚴飭放送順天幼學朴敬圭則以爲洪大哲光陽稅穀無面後遽生奸計一百石上納前出給渠父樣誣詐戶曹發關光陽渠父元白嚴囚督納鄕所推論時浮費二百兩亦爲徵捧矣稱以戶曹促關下來渠父更囚還徵乞令放釋事也爲父至情雖曰切急月前因此事上言今又鳴錚揆以民習萬萬無嚴考律勘處至於本事則已納之物欲爲再微牢囚嚴督云者言不近似而一籲再籲終不知止必有委折而然令道臣詳査結處後狀聞之意分付沃川幼學李溶則以爲渠之高祖廷喆及渠祖埰與渠之伯父澤鎭等孝行逈異乞蒙棹楔之典事也廷喆與埰旣蒙贈職之恩則在渠足矣而不知感祝之義復生干恩之計無難呼籲極涉猥越原情勿施嚴飭放送慶州幼學李鼎鎬則以爲其父憲熹頃在壬寅與一鄕多士重刊玉山書院太極問辯書癸卯秋其仲父故參判憲默以一本登進內閣纔經睿覽特加歎尙以不卽印進推考道臣後亟令印上矣千萬意外星州檜淵書院儒生鄭忠弼敢爲打破原書刊出別本至使睿覽之冊終歸虛僞之本此不可以口舌相爭而亦不可以私力能禦者年前自賢關發通於檜淵昭析是非俾卽毁板亦爲貽書嶺中學宮峻斥其不能禁斷矣士風不古公議見挫終使僞本肆然行世故其仲父以是爲痛每欲陳章以破新本而有志未就不幸長逝無路伸辨其父則專心於衛斯道之書重刊於數百載之後而一朝毁去之擧忽出文穆之裔以其父扶寒岡撰集之論反謂架鑿必欲擠陷飛通列邑百般詬辱或曰誣及先賢或曰亂極斯文眞所謂我歌爾唱也其父年迫七耋性素剛直一自被誣之後憂憤成疾人子至情萬萬焦迫亟命毁破僞本使其祖先道學相傳之書依舊行世其父白地被誣之冤獲蒙伸雪事也此事本不當推上朝廷而況再昨年道儒上言禮曹覆啓勿施則今又擊錚極爲無嚴原情勿施其猥濫之罪自臣曹考律勘處何如傳曰金浦權彭興金重觀等事旣有特放之成命則何如是遲滯乎依前下敎卽爲擧行西部趙得伊事孔萬彬之以死囚倖生已失刑宥還之後行惡若此此可謂亂民毋論所訴之稱當與否萬彬之所爲痛惡嚴刑一次還發配所順天朴敬圭事沃川李溶事慶州李鼎鎬事竝依卿等言施行可也
정조 14년
曺允大以刑曹言啓曰依下敎宣傳官廳書員金得秋內吹牌頭李福大等各嚴刑一次後得秋全羅道興陽縣鹿島鎭福大慶尙道巨濟府充軍定配竝卽押送之意敢啓傳曰知道
정조 14년
曺允大以刑曹言啓曰因星州居奴貴采爲其上典崔柱範定配請放上言令該曹詳考草記事命下矣取考曹上配案則崔柱範以庭試時借射罪乙巳十一月充軍定配於甕津水營而貴采上言中同罪充軍人李慶福則丙午二月因其子上言蒙放羅就星則丁未六月傳敎內宜有記勞之典放送事下敎矣就星之宥還旣出特敎則宜不敢援例爲說慶福同罪而蒙宥則其奴之稱冤呼籲容或無怪而事係科場用情臣曹不敢擅便上裁何如傳曰不可一放一仍放送
정조 14년
刑曹啓目擊錚人孫再孫爲先放送所供如此上裁何如判付啓本罪旣非關緊則捕廳滯囚至於周年必有委折取考該廳文案論理回啓爲良如敎又啓目擊錚人韓召史爲先放送所供如此上裁何加判付啓首從之換互誠如其矣所供稱冤不是異事兺不喩犯手該裨姓名無人不知則其間徑放委折不可不一番査實且況殺獄自有不易之規式設令李維愼眞箇無犯錄啓之前干犯之無端出獄亦屬訝惑之端令道伯詳査狀聞爲旀原案登聞成命已久尙今遲滯者擧行極爲駭然道伯則纔經交龜今姑參酌而不卽成獄之當該守令等令該府拿問處之爲良如敎
정조 14년
校理鄭萬始疏曰伏以臣猥以無似向奉按査之命恐或僨誤終抵欺負之科今雖竣事尙切愧懼乃者道臣自引之章盛加移乙之怒多發憤捷之辭何其言之不思之甚也今其疏一則曰惟彼繡啓之臚列無非臺疏之註脚毋論理之當否祗要實其言一則曰把持搶摭之不足有施威枷囚之擧非爲渠輩有罪而然也臣之奉命按査旣因臺疏而發則事之有無虛實不爲註脚於臺疏而將何立說若使臣臺疏之外別行査究則道臣怒臣豈止於此彼方被論臣主按査則把持之目理固難辭搶摭之說抑又何指臣誠莫曉其所以也至於裨屬吏輩之施威枷囚則道臣雖曰體重按査亦自不輕方行究問於裨吏而不敢施威而枷囚必欲臣之溫辭而平問者在道臣自重之道似或爲宜而在奉命按査之體恐非所以嚴君命之義且臣之囚禁裨吏亦在於營關邑牒未憑覈之前則本事未究竟之前先爲放送其裨吏臣實愚迷只知按査之體當然而不知道臣之重自別也其言是非姑捨毋論身爲繡衣躬奉王命反被詆斥乃至於此僨事辱命之罪臣無以自解此莫非臣蒙騃見輕之致新除之下冒膺無路屢違嚴召懸頉試役臣罪至此尤合萬殞伏乞聖明亟降威罰以爲奉命不職者之戒仍治臣逋慢之罪以肅朝綱焉臣於治疏將上之際得見昨日大臣館僚箚辭始知龜顯等凶徒之在囚者逆節已露究覈未竟而乃有特敎放送之命臣誠憂嘆之極寧欲無訛目今人心之疑懼轉甚凶逆未鋤輿論之憤惋益切而乃使端緖旣露之逆有此意外疎釋之擧王法無處可施亂逆從此生心國家之憂容有極哉臣之目下情勢雖不敢以三司自居而玆附人得以誅之之義敢此尾陳亦願聖明亟收成命俯循輿論秋曹諸囚之移送畿營者竝命還囚仍令王府設鞫嚴覈期於得情千萬幸甚傳曰還給
정조 14년
修撰尹序東疏曰伏以天祐宗祊園寢改卜聖孝克伸休慶將至臣民顒祝曷有其極臣旣經舊園之官歡忭之忱有倍於他人仍伏念臣獲戾于天禍及偏母一縷未絶三霜已畢俯仰寄壤此何人斯苫塊餘喘萬念都灰不意聖明復收簪履恩除荐降積年逖違固宜一伸叩謝獲覲耿光而喪威之餘疾病沈痼罪犯逋慢每蒙例勘恩出曲庇只切惶懍曾未數月復叩館銜奉誥怵惕無所容措顧念臣本無知識屢致僨誤情地危蹙自劃有素今於荐召之下不敢承膺者蓋以自靖之義前後無異故也玆敢呼籲於天地父母之前伏乞聖慈俯察臣情病之俱苦亟削臣所帶之職名俾蒙終始之恩以卒生成之澤千萬幸甚臣旣不以見職自居則豈宜有所論列而憂憤之極不以泯默敢此附陳焉噫嘻痛矣數年以來亂賊層生賊簡之六字刀割妖驥之肆發凶疏俱是覆載難容之極惡大憝而或未施顯戮遽爾徑斃或不加究覈旋卽竄逐神人之憤鬱久而彌切至於曹囚諸賊實是亂賊之根柢究覈之階梯也一施平問端緖已露而閱時經歲更不盤詰則天綱之疎於是甚矣王章之屈亦已久矣乃於諸秋堂未差之際有此持標信徑放之擧伏未知我殿下何爲而有此萬萬過中之擧也夫如是也則亂賊之根柢將至滋蔓矣究覈之階梯因以滅絶矣此豈非大可懼大可憂者哉堂箚臺疏次第迭發忠憤所激公議可見而非但允可之尙靳乃至疏本之還給此恐有欠於大聖人翕受之量臣竊爲憂歎繼之以悶迫伏乞聖明亟寢諸罪人放釋之命仍令王府更加嚴訊以正王法以洩輿憤焉傳曰還給
정조 14년
庚戌三月十八日卯時上御重熙堂都承旨軍士房承旨入侍時行都承旨柳戇左副承旨申耆假注書南履翼記事官許鞏記注官趙慶遠以次進伏訖上敎戇曰卿重入銀臺爲幾年乎戇曰十二載矣上曰無承旨前望誠可怪卿年今幾何戇曰六十八矣上曰筋力何如男子動物勝於向者刑參行公時矣承旨所見何如耶耆曰然矣上曰備堂差下事屢次下敎而終不奉承甚可怪也朝廷間碩大者沈撥後無如卿者矣東萊以後更不爲字牧乎戇曰又經寧海江界矣上曰筋力可强則姑爲行公好矣上曰出疆大臣何日入來云耶耆曰昨日宿黃州云矣上曰然則何間當入城耆曰似當四五日後入來矣上曰黃州爲幾日程耆曰四百里云矣上曰同副承旨入侍出榻敎賤臣承命出傳同副承旨洪仁浩進伏命書傳敎曰明日望拜禮應參官因先朝受敎例以三公九卿磨鍊大臣雖有原任不過以大臣班入參則三公之班不可全曠夜間所愼何如如可强力必須參班事遣史官傳諭于左議政命退諸臣以次退出
정조 14년
行都承旨柳戇坐左承旨金履正坐右承旨曺允大坐直左副承旨申耆坐直右副承旨李晩秀坐同副承旨洪聖淵未肅拜注書徐有聞仕一員未差假注書南履翼仕直事變假注書柳師模仕
정조 14년
上詣春塘臺望拜禮罷後內閣政院玉堂藥房口傳問安答曰知道
정조 14년
李晩秀啓曰今此試官望中時無職名人令該曹口傳付軍職何如傳曰允
정조 14년
兵曹口傳政事司果朴猷煥金養根竝單付
정조 14년
傳于曺允大曰聞卿行今日當還第云撼頓餘不瑕有添損命召之旣傳旋收求之舊例比例卽無於例之例雖緣急於挽行而有是擧國體與事面之如何庸有旣乎玆遣史官問卿加減節仍及從近出膺之意卿須體此至意指一附奏事史官傳諭于領議政
정조 14년
曺允大啓曰校理鄭萬始修撰尹序東牌不進罷職傳旨今方捧入而修撰李東稷副修撰申馥李龜雲俱在外玉堂上下番俱空已至經宿事甚未安未差之代政官牌招開政差出待下批仍卽牌招以爲推移入直之地何如傳曰允
정조 14년
有政吏批判書洪良浩服制參判金憙內閣進參議李祖承進行都承旨柳戅進啓曰判書洪良浩服制參判金憙內閣進小臣獨政未安何以爲之敢稟傳曰只出緊任又啓曰海州判官今當差出而本州以營下劇邑素稱難治不可不擇差他道有聲績已準朔未準朔守令竝擬何如傳曰允以申馥爲校理沈能翼爲副校理李錫夏爲修撰曺命峻爲海州判官徐重修爲恩津縣監
정조 14년
以副校理沈能翼修撰李錫夏牌不進罷職傳旨傳于曺允大曰只推
정조 14년
曺允大啓曰玉堂上下番俱空已至多日事甚未安副校理沈能翼修撰李錫夏旣有只推之命卽爲牌招入直何如傳曰允
정조 14년
傳于曺允大曰用齋一款有此做錯當該承旨遞差
정조 14년
柳戇啓曰明日殿座時承旨不可不備員同副承旨未差之代政官牌招開政差出何如傳曰前望單子入之待下批牌招察任
정조 14년
傳于曺允大曰犯與不挽輕重各異今日異於他日前承旨尹行任敍用
정조 14년
兵曹口傳政事副司直單尹行任
정조 14년
以忠淸監司啓本罪人丁若鏞海美縣到配事傳于曺允大曰放送事分付
정조 14년
申耆以禮曹言啓曰西部居閑良金再亮以其五代祖贈參議雲與遼東伯金應河同爲殉節於深河請竝享褒忠祠事上言啓下臣曹矣雲與應河旣已同時殉節則忠義之卓然亦可謂一般而伊時褒賞之典止於贈職旌閭者必有斟量而然到今久遠之後又請俎豆之享已極猥屑況事係書院不以疏以上言者草記勿施事曾有定式上言內辭緣置之何如傳曰允
정조 14년
申耆以兵曹言啓曰今三月二十日文臣朔試射日次而殿座相値不得爲之之意敢啓傳曰知道
정조 14년
申耆以訓鍊都監言啓曰今三月二十日春塘臺殿座時因兵曹節目弘化門軍八十名金虎門軍八十名除出一百名把摠金致五哨官李邦九率領觀豐閣前路排立馬路作門六十名哨官鄭潤玉率領春塘臺下及各門分把雜人一切嚴禁事畢後各還直所而竝待標信擧行之意敢啓傳曰知道
정조 14년
李晩秀以義禁府言啓曰海美縣定配罪人丁若鏞放送事命下矣丁若鏞卽爲放送事分付該道道臣之意敢啓傳曰知道
정조 14년
李晩秀以義禁府言啓曰因刑曹啓目衛外擊錚人韓召史原情判付內扶餘縣殺獄罪人閔毅澈不卽成獄之當該守令等令該府拿問處之事命下矣當該守令等令本道道臣指名狀聞後拿問處之何如傳曰允
정조 14년
大司憲洪秉瓚疏曰伏以臣不存緘口之戒自觸危身之機見忤時相聲罪狼藉一奏再奏必欲無臣而後已聖度天大不加深誅略施譴罷恩敍遽下如臣累何以得此倘非我殿下日月之明察臣無他則臣身之虀粉亦已久矣臣於是感激洪造杜門縮伏除非起居之班駿奔之列則不敢爲抗顔周行進身榮途之計矣向於景慕宮入齋之夕得伏承柏府除旨旋蒙恩遞臣且惶且感久而冞切迺者本職新命又下於千萬夢寐之外臣聞命惝怳益不知措躬之所也噫臣之言議氣力最居人下初何嘗紡紼於淸朝風憲之長而前此再叨俱値事會每不免有命輒膺若固有之果如前冬合辭之際溺職貸事之罪畢露無餘矣蓋其三司齊發之擧實出一世共公之論而啓紙纔上嚴敎荐下迷執未固莫效抗爭之風威命所迫竟歸承順之科名亦臺閣自發自停殆是前所未有之事苟勘其罪鈇鉞固甘而薄竄旋宥匪罪伊榮臣實久益慙悼無面可顯今若以歲月之旣更諉以宿趼掦掦冒出則繼此而爲臺閣者其將視臣爲例惟意低仰無所忌難臺風之掃地聖世之貽累臣實啓之也臣雖欲感恩怵分冒昧承膺其於四維之莫嚴何哉臺端一步便屬鐵限見職去就初無可論而臣之自來遭罹有萬萬罔測者玆不得不重冒忌諱申暴衷情焉蓋臣之昨年問政時酬酢之言曾已擧實於前疏之中以聖上燭微之明伏想有所鑑別於其間者臣不必復事覶縷仰煩聰聽而惟彼大臣之奏初旣噴而架虛終焉窘遁而遂非惟意增刪徒事構勒忽地做出臣所不道之外議二字終始斷斷疑惑群聽何其持人之太甚也臣之當初所言不過隨問隨答而已則外議云云自是題外初非插入於語次者且臣亦非病風之人豈可以劇逆之兄假托外議而與尹蓍東竝擧於餘望也哉此雖家諭戶說人必不信何足多辨而顧臣拙規初不瞷於抑勒手段則其所謂演出所不言之言者未知何謂至若自欺欺人之目無乃責人則明耶臣反謂之慨惜也此莫非臣疲軟見輕之致夫何尤人哉以情以勢萬無冒膺之路昨於天牌之下敢犯違傲之科臣罪至此尤合萬戮玆敢瀝血哀籲伏乞聖明亟削臣職以肅朝綱以謝人言焉臣於乞免之章不宜贅及他說而憂憤所激敢此尾陳焉噫嘻痛矣龜顯等之綢繆凶圖醞釀禍機罪案已悉於原啓情節盡露於供辭而經年繫囚一不究覈窩窟未破刑政乖當神人之冤憤愈久愈切矣得伏見朝紙所出則秋曹諸囚之干連此獄者盡爲白放而承宣則漠然不知該堂則適會未差直使一宣傳持標信放釋此何事也此何擧也臣竊以爲此路一開則喉院法曹都屬冗官雖盡汰可矣臣不勝憂嘆而慨然也伏乞更加三思所放諸罪人亟命還囚仍令王府嚴覈得情以洩輿憤千萬幸甚傳曰還給
정조 14년
庚戌三月十九日卯時上御春塘臺望拜禮入侍時行都承旨柳戇左承旨金履正右承旨曺允大左副承旨申耆右副承旨李晩秀同副承旨洪義浩記事官徐有聞假注書南履翼記事官許鞏記注官趙慶遠一提學鄭萬始二提學吳載純檢校直提學徐浩修一提學金憙檢校待敎金祖淳以次侍立上具翼善冠黑團領袍出宜春門步詣拜禮所行禮後仍爲還內宜春門諸臣以次退出
정조 14년
庚戌三月十九日辰時上御重熙堂軍士房承旨與兵曹判書入侍時左副承旨申耆假注書南履翼記事官許鞏記注官趙慶遠兵曹判書李𡊠以次進伏訖上曰皇朝人子孫黃世中王道平進前世中道平進伏階下上曰向者以諸般事有所下敎矣渠輩之願如何耶世中等曰問于諸人處則皆以爲得免軍役實爲至願矣上曰若免軍摠而爲衣冠之人則好矣新設之窠不足失其舊料則將無糊口之策此豈不可悶乎世中等曰雖難資闊免役則萬幸矣上曰捉魚事何以爲之耶世中等曰捉魚事安敢辭乎上曰捉魚始自何年世中等曰庚寅年矣上曰何庚寅年乎世中等曰孝廟朝庚寅矣上曰此是孝廟朝元年矣上曰捉魚雖非賤投着笠衣天翼廳上拜者捉魚以納事甚如何也𡊠曰然矣上曰諸人皆待令乎世中等曰想必來待矣上曰兵判與軍士房承旨出坐內兵曹招致諸人詳細問之以文字奏達可也𡊠曰明日親臨文臣製述時兵曹郞廳八員竝爲赴試侍衛及禁喧無以備員在前重試時旣有假郞廳差出之規今亦依此例假郞廳二員令吏曹啓下以爲備員擧行之地何如上曰依爲之命退諸臣以次退出
정조 14년
庚戌三月十九日申時上御丹楓亭軍士房承旨與兵曹判書率漢人牙兵入侍時左副承旨申耆假注書南履翼記事官許鞏記注官趙慶遠兵曹判書李𡊠以次進伏訖上曰漢人牙兵皆已待令乎耆曰待令矣上曰皆令進前牙兵等進前訖上曰汝等得免軍摠而發身則好矣猝地無料豈不難乎且新設窠數不多而日後汝等之子孫繁盛則何以爲之耶上意則有不然者日後爲生計或有願入軍摠者亦爲許入實是兩便之道汝等之意則何如各陳所見而欲永革者不起許入之爲好者起立牙兵等皆起立曰上敎出於曲保之恩矣上仍命書傳敎曰漢人之陪歸東土者孝廟朝命使之寄接於宮底及登寶位屬之內需司計口給糧旋又編管訓局牙兵色漁業資生此其漢人牙兵設置之顚末也在其時則流寓屬耳聊活無策加之以滄桑初改祕諱又甚不惟渠輩得此爲足人之待之亦不必慢忽以至近日設施已久而風習不如古渠所自甘人之侮之可謂無餘地甚至閱武敎場或作假倭哨渠輩以中朝薦紳士夫之遺裔爲此至賤極鄙之役聞此豈勝嘆惜爲渠輩必欲另求脫濕就燥之方兼開極坑遷喬之路而事係變制趑趄者久矣今日卽皇壇望拜禮日也尊周之思下泉之感無地可以少伸不憚煩勞竟夕以此事反覆詢問於皇朝人子孫其所矯救豈或踰日旣曰漢人又稱牙兵不可不先卽釐正自今牙兵之名革罷因此而有嘗所耿耿未遑定式者皇壇儀品轉益寢備爲不悖不惑之擧而在初多草創守直之節中官掌之後增守僕更增門部將公私文蹟皆無所拘獨守直官員外廷不知終是欠事今則編兵之制旣罷歸屬之方宜念皇壇守直以皇朝人子孫中定爲三窠稱號守直官令兵曹擬望差出牙兵等稱號漢旅仍定三十額屬于訓局節制挨次用龍虎營之禁旅鎭撫營之義旅壯旅立番供役用訓局之局出身禁營之別騎隊祭享時奉神榻設饌撤饌等事以代忠義之擧行以此岐遷轉於守直官守直官定瓜準限則因其窠加一資至於別般收用之道在於人與才而外此不堪於校列窮無以資生者如訓局馬步軍中梢潔岐從願許屬亦不害爲兩便以此傳敎令兵判就議廟堂成出事目分付訓局上曰參班諸儒生竝進前幼學李命鉉進伏上曰汝誰之孫乎命鉉曰祥原君世寧之玄孫矣上曰汝老矣年幾何命鉉曰六十六矣上曰汝踰年紀以汝之子收錄何如命鉉曰自上處分矣幼學任尙濂進伏上曰汝誰之子孫尙濂曰貞禧公有後玄孫矣上曰汝任埅之族乎尙濂曰遠寸矣上曰年幾許尙濂曰五十八矣上曰居在何處尙濂曰居沈橋矣上曰汝祖延諡乎尙濂曰官敎已爲安寶而事力不逮尙不得爲之矣命書傳敎曰貞僖公任有後家貧不能延諡云食物宴需助給事分付該曹幼學金民柱進伏上曰誰之孫乎民柱曰贈左承旨弘翼之五代孫矣誰之族乎民柱曰無遠近族矣上曰汝觀科耶民柱曰科工雖蔑如亦爲觀光矣上曰故監司金弘郁爲汝傍祖乎民柱曰臣之五代祖之弟也幼學宋曦進伏上曰誰之孫曦曰忠愍公圖南之七代孫矣上曰前日入侍乎曦曰初登筵席矣上曰忠愍公則卓然矣幼學金宗濩進伏上曰誰之孫宗濩曰愍肅公琂之五代孫矣上曰誰之族屬乎宗濩曰無近族矣上曰外戚聯家中豈無可對之人乎宗濩曰臣是愍肅公之庶孫聯家無可達之人而臣之高祖卽故監司臣世翊矣上曰承旨知之乎耆曰未知矣上曰爲人了了矣上曰年幾何宗濩曰三十矣業儒申滃進伏上曰誰之子孫滃曰贈大司憲㬅之玄孫矣上曰有近族乎滃曰無之而臣之嫡姪有之年尙幼矣上曰承旨知之乎耆曰故縣監大規之子而贈大司憲有名於當時矣上曰然矣上曰有諡乎滃曰非正卿故未有諡矣幼學閔光誼進伏上曰誰之孫耶光誼曰贈參判垶之五代孫而臣家有十二旌門矣上曰壯哉殉節在於何年乎光誼曰丙子年而一室十二人同時殉節矣上曰年幾何光誼曰五十四而臣有長兄矣上曰官則汝兄當爲之矣有家狀乎光誼曰先正臣宋時烈文集立傳矣幼學李重溫進伏上曰誰之孫乎重溫曰忠顯公惇五之六代孫矣上曰曾有承傳乎重溫曰然矣上曰承傳爲幾次重溫曰三次矣上曰忠顯公配享於忠烈祠矣新及第李重蓮爲幾寸親乎重溫曰十四寸而重蓮卽李惇敍之後於忠顯爲傍孫也上曰汝家有八紅門耶重溫曰然矣命書傳敎曰今日召見始知之忠顯家四世八旌人孰不咨嗟而贈參判閔垶家十二旌門尤所卓然一室之竝時立慬爲十二人似此節義豈止於旌贈而已表異之擧不施於此家而何爲今始覺悟甚恨固陋贈參判閔垶加贈正卿宣諡仍施收錄之典事分付又命書傳敎曰錄忠奬節必及於遺裔卽欲扶植而砥礪所補甚大況盡節於皇朝之人其所追奬而收錄尤豈歇後乎忠臣子孫之許使參班於皇壇行禮有以仰先朝聖意如文正公宋時烈文正公金尙憲文忠公金尙容綾原大君忠景公金壽翼文忠公曺漢英忠貞公尹集金德諴忠烈公洪命耉黃一皓吳達濟忠壯公許完忠穆公李時稷忠正公洪翼漢忠愍公林敬業忠簡公尹棨義烈公洪命享忠壯公閔栐李義培忠章公李忔遼東伯金應河贈承旨趙廷翼贈參判李惇敍褒奬之擧收錄之典足云備矣忠顯公李惇五後孫旣有承傳申飭銓曹獨忠愍公宋圖南孫祥原君孫貞僖公任有後孫贈承旨金弘翼孫五家人俱無官職豈非欠事令該曹初仕次次收用其中有老白髮者趁不收用朝家本意未免闕而不行以此意申飭銓曹贈大司憲申㬅愍肅公金琂家姑無年滿嫡長而今日召見卽庶孫毋論嫡與庶令銓堂招見收用之方論理草記命退諸臣以次退出
정조 14년
行都承旨柳戇坐左承旨金履正坐右承旨曺允大坐左副承旨申耆坐右副承旨李晩秀坐直同副承旨洪聖淵坐直注書徐有聞拿處一員未差假注書南履翼仕直事變假注書柳師模仕
정조 14년
李晩秀啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 14년
事變假注書柳師模臣敬奉聖諭馳往傳諭于西部盤石坊藥田契議政府領議政金熤所住處則以爲臣爲人臣而積犯必誅之罪尙逭王章頑然視息者今凡五日于玆矣歸身郡獄席藁俟勘鈇鉞未加之前何敢爲移易一步之計而及伏承日昨聖敎不施方命之誅曲軫措躬之路誨責開示丁寧反復至令命召收還王人復路臣於是竊自謂匹夫之執庶入天日之監而體諒之恩朝夕且下惶霣感激他不暇顧不得不擔舁病喘寸寸前進今始歸伏私次北向攢手顒俟處分之下矣不意史官來臨恩諭又降特念撼頓之添損俯詢疾病之加減滿紙恩言殆若父母惟疾之憂病將垂死省覺猶存伏地失聲五內掩抑臣雖結草塡海將何以報答萬一也至於指一附奏之敎臣無容復事覶縷臣旣上質于天地神明下誓以家族百口疏啓煩瀆筵席號籲前已披瀝而更無餘懷今則只知有死而已臣今病情越添神息將盡若不保朝夕惟願此身未殊之前獲蒙至仁大德俾得以解此虛銜得保素守瞻天望聖不知所達云矣敢啓答曰知道卿之事豈不難處乎中書重任元輔尤重臥閤論道古人之所不辭豈可以一時沈疴有所曲諒乎如是之故始欲躬迓於路次旋又授符於面前而卿猶辭遜愈固隨授隨納竟尋郡獄之行到此敬禮自敬禮國體自國體豈不知尊國體之方而以必欲致之念不暇他顧屢勤敦勉至今不已連見醫官書啓卿之病勢竊爲之萬萬悶慮旣知其少缷則得以便宜將攝而亦可不日復常然又一直强迫使卿病中添病則是豈平日眷卿之本意此所以日前敦諭提及商量二字者也今若待卿尋單許久相持至屢煩積靳然後許免反有欠於誠實底道理卿之相職特姑勉副玆遣承宣傳此殷勤繾綣之意卿須安心將攝差待少間卽爲肅命登筵事傳諭仍傳曰前領相家傳諭右副承旨進去大臣置處政事今日政爲之
정조 14년
以副校理沈能翼牌不進罷職傳旨傳于李晩秀曰只推
정조 14년
有政吏批判書洪良浩進參判金憙進參議李祖承進行都承旨柳戇進啓曰領議政金熤勉副事命下矣當爲置處而領敦寧一窠他大臣今方見帶本曹時無相當窠依例送西之意敢啓傳曰知道又啓曰壯勇營提調今當差出而時無前望可擬之人以戶惠堂時任曾經人通融備擬何如傳曰允以柳文養爲校理尹羽烈爲副修撰金頤柱爲判尹徐鼎修爲戶曹參判徐瀅修爲刑曹參議李秉喆爲軍資正申光河爲司僕主簿兪漢參爲永陵令朴宗來爲西學敎授李百亨爲南學敎授權爲長寧殿別檢鄭民始爲壯勇營提調右議政單金鍾秀承文都提調單金鍾秀
정조 14년
兵批判書李𡊠參判柳誼病參議李命勳入直進參知金履成病右副承旨申耆進啓曰領議政金熤勉副送西事命下矣領中樞今方有闕依例從座目判中樞鄭存謙陞付領中樞其代金熤判中樞下批之意敢啓傳曰知道領府事單鄭存謙判府事單金熤副司直單洪義浩
정조 14년
曺允大啓曰新除授校理申馥時在慶尙道安東地經筵入番事緊斯速乘馹上來事下諭何如傳曰允
정조 14년
曺允大以弘文館言啓曰本館上番闕直事甚未安副校理沈能翼旣有只推之命與新除授校理柳文養竝卽牌招以爲推移入直之地何如傳曰允
정조 14년
以副校理沈能翼修撰李錫夏牌不進罷職傳旨傳于申耆曰只推更爲牌招
정조 14년
以承旨房望傳于柳戇曰仍
정조 14년
兵曹口傳政事以南志默爲宣傳官副司直單李文源
정조 14년
曺允大啓曰卽者議政府錄事來言右議政金鍾秀今方出城云係是大臣去就敢啓傳曰卽爲入城事遣史官傳諭
정조 14년
記注官金良倜臣敬奉聖諭馳往傳諭于西部盤松坊茵匠里契議政府右議政金鍾秀所住處則以爲臣於千萬夢寐之外伏聞議政重拜有命驚惶懍慓心魂震盪蒼黃作逃遁之行烏鳥私情亦有所不暇顧也卽者史官踵臨城外諭以卽爲入城臣尤不勝惶感悶阨之至噫臣旣自陷死罪而荷聖上再造之恩得有今日庶幸優遊散地獲保危喘以卒承我殿下好生之德而今忽至此則此殆臣命卒之秋也向來聲討之論罔非覆載難容之案則重入王城冒肅樞銜藉曰迫於上命已多壞盡臣分至於復據具瞻之地自蹈已覆轍是豈一分有人理者所敢擬議也哉謹當稍俟收召神精締成文字以覬天地父母之惻然垂憐目下判尹之譴遞實係臣悚蹙俟勘之一大端而亦不及附陳云矣敢啓傳曰多少不須說卿若不入城不出仕以向日匪怒之敎把作有心之擧卿反藏怒于中心移怒於見任也卿獨不念君君臣臣之天經地義乎以卿平日達見明識不待索言想有所犁然向來過去人言無非敲撼此則已於月前敦諭備悉今何架疊乎以判尹遞差事添有難進之端云爾則此則收還何難乎卿若動念而傾聽於上所謂一句語先卽入城以明本心之不然可也至於一番辭箚亦豈必强令勿爲俾壞中書故事耶竝須諒之事更卽傳諭入城與否知入傳曰專輒是豈無難之事大臣則日前已有先言於承宣者而承宣則伊後姑未登筵不卽提稟云而曹囚七人放釋之後使其家人跟探去處云云之說今日始聞之俄有判尹處分而右相以此旣引義且與專輒稍異該府往復大臣姑不分明擧行云判尹遞差分揀依朝者下敎問于家人一款切勿爲之事分付伊日傳諭史官之言於承宣不令卽爲微稟注書事萬萬駭然當該注書爲先拿處
정조 14년
曺允大啓曰卽者議政府錄事來言右議政金鍾秀以爲卽伏見書啓批旨萬萬震懍有非臣子所敢晷刻承聞者今方席藁待命於金吾門外云矣敢啓傳曰卿若從近勉膺則字句釐正有何難乎勿待命還第事遣史官傳諭
정조 14년
曺允大啓曰卽者義禁府都事來言右議政金鍾秀今方待命於金吾門外云係是大臣去就敢啓傳曰知道
정조 14년
柳戇啓曰假注書南履翼身病猝重勢難察任今姑改差何如傳曰允